Γνωμοδότηση της Οικονομικής και Κοινωνικής Επιτροπής για την «Ετήσια έκθεση του Ταμείου Συνοχής 1995»

(97/C 158/02)

Στις 16 Σεπτεμβρίου 1996, δυνάμει του άρθρου 198 της Συνθήκης περί ιδρύσεως της Ευρωπαϊκής Κοινότητας, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την «Ετήσια έκθεση του Ταμείου Συνοχής 1995».

Το τμήμα περιφερειακής ανάπτυξης, χωροταξίας και πολεοδομίας, στο οποίο ανατέθηκε η προετοιμασία των σχετικών εργασιών, επεξεργάσθηκε τη γνμωμοδότησή του στις 10 Μαρτίου 1997 (εισηγητής: ο κ. Barros Vale).

Κατά την 344η σύνοδο ολομέλειας (συνεδρίαση της 19ης Μαρτίου 1997), η Οικονομική και Κοινωνική Επιτροπή υιοθέτησε με 87 ψήφους υπέρ, 4 ψήφους κατά και 7 αποχές την ακόλουθη γνωμοδότηση.

1. Εισαγωγή

1.1. Η Οικονομική και Κοινωνική Επιτροπή καλείται μια φορά ακόμη να γνωμοδοτήσει όσον αφορά την Έκθεση της Επιτροπής σχετικά με τις αποφάσεις που έλαβε κατά το 1995 με τα δικαιούχα κράτη μέλη, στο πλαίσιο του Ταμείου Συνοχής, μέσο το οποίο θεσπίσθηκε από τη Συνθήκη του Μάαστριχτ και με το οποίο επιδιώκεται η ενίσχυση της Οικονομικής και Κοινωνικής Συνοχής, με τη χρηματοδοτική στήριξη της Ιρλανδίας, της Ελλάδας, της Πορτογαλίας και της Ισπανίας, για την υλοποίηση σχεδίων στους τομείς του περιβάλλοντος και των υποδομών των μεταφορών. Αυτή η χρηματοδοτική στήριξη, η οποία ανέρχεται σε 15,150 δισεκατομμύρια ECU, σε τιμές 1992, προβλέφθηκε για την περίοδο 1993-1999.

1.2. Η ανωτέρω χρηματοδοτική στήριξη άρχισε να παρέχεται την 1η Απριλίου 1993, ημερομηνία θέσπισης του Χρηματοδοτικού Μέσου Συνοχής που ίσχυσε μέχρι την 26η Μαΐου 1994, οπότε και τέθηκε σε ισχύ ο κανονισμός για την ίδρυση του Ταμείου Συνοχής, στο πλαίσιο του οποίου εντάσσονται οι αποφάσεις που ελήφθησαν μεταξύ της ημερομηνίας αυτής και του τέλους του 1994.

1.3. Το έτος 1995 αποτελεί, συνεπώς, τον πρώτο χρόνο ολοκληρωμένης εφαρμογής των μηχανισμών που προβλέπονται από τον κανονισμό για το Ταμείο Συνοχής και, επομένως, η σχετική Έκθεση είναι η πρώτη που αντιστοιχεί, ισχύοντος του ανωτέρω κανονισμού, σε περίοδο ενός ημερολογιακού έτους.

1.4. Η Οικονομική και Κοινωνική Επιτροπή υποστήριξε τις προτάσεις για την ίδρυση του ΧΜΣ και του Ταμείου Συνοχής, με κατάρτιση από το αρμόδιο τμήμα και υιοθέτηση από τη σύνοδο ολομέλειας, στις 20 Δεκεμβρίου 1995, γνωμοδότησης για την έκθεση 1993-1994 του ΧΜΣ και για την έκθεση 1994 του Ταμείου Συνοχής, τις οποίες παρουσίασε η Επιτροπή.

2. Γενικές παρατηρήσεις

2.1. Η Οικονομική και Κοινωνική Επιτροπή εκφράζει την ικανοποίησή της διότι για μια ακόμη φορά κλήθηκε να γνωμοδοτήσει για την έκθεση του Ταμείου Συνοχής. Οφείλει, εντούτοις, να επιστήσει και πάλι την προσοχή της Επιτροπής σε δύο σημεία που αποδεικνύονται ουσιαστικά για την επιθυμητή αποδοχή και αποτελεσματικότητα των συστάσεων που απαρτίζουν την παρούσα γνωμοδότηση: δηλ. ότι η Επιτροπή δεν παρουσίασε την Έκθεση στην καθορισμένη προθεσμία και ότι δεν περιέλαβε, σε ορισμένες περιπτώσεις, επαρκή συγκρίσιμα δεδομένα τα οποία να επιτρέπουν στην ΟΚΕ να προβεί στην καλύτερη δυνατή ανάλυση όσον αφορά την καταλληλότητα και την αποτελεσματικότητα των υποβληθέντων σχεδίων.

2.2. Πράγματι, η Επιτροπή, και πάλι παρά τις σχετικές συστάσεις που διατυπώθηκαν στην προηγούμενη γνωμοδότηση, παρουσίασε την παρούσα έκθεση τον Σεπτέμβριο του 1996, ημερομηνία κατά πολύ μεταγενέστερη της ανώτερης προθεσμίας των έξι μηνών που προβλέπονται για την εν λόγω παρουσίαση. Τούτο έχει ως συνέπεια το γεγονός ότι η ΟΚΕ μπορεί να εξετάσει μόνον τις αποφάσεις που ελήφθησαν στο τέλος της περιόδου μετά τη διάθεση των κεφαλαίων του Ταμείου, και συνεπώς δεν είναι δυνατόν οι συστάσεις της να μελετηθούν και να γίνουν δεκτές από την Επιτροπή με στόχο την καλύτερη και αποτελεσματικότερη εφαρμογή των δράσεων που αφορούν τη διάθεση των πόρων του Ταμείου Συνοχής.

2.3. Επίσης, όσον αφορά τις πληροφορίες που περιέχονται στην υποβληθείσα έκθεση και παρά τη θετική εξέλιξη που σημειώθηκε, εξακολουθούν να παρατηρούνται ορισμένα κενά, ιδίως λόγω της απουσίας συγκριτικών στοιχείων για το συσχετισμό της από κοινού συμμετοχής του Ταμείου Συνοχής και άλλων εθνικών ή κοινοτικών δημόσιων μέσων, ούτως ώστε να καθορισθεί ένα γενικό πλαίσιο βάσει του οποίου να υπάρχει μία γενική εποπτεία όλων των χρηματοδοτούμενων σχεδίων, η οποία να παρέχει μία συνολική εικόνα των πόρων που χορηγήθηκαν και των διασυνδέσεών τους με άλλα μέσα και πολιτικές στο εθνικό ή στο κοινοτικό επίπεδο. Επίσης η ΟΚΕ δεν πρέπει να θεωρήσει επαρκείς τις πληροφορίες και τα συμπεράσματα που παρουσιάσθηκαν στον τομέα των οικονομικών και κοινωνικών συνεπειών των αποφάσεων που ελήφθησαν στο πλαίσιο του Ταμείου Συνοχής, καθώς επίσης και όσον αφορά την ορθότητα και την καταλληλότητα των κριτηρίων που ίσχυσαν με βάση την εφαρμογή της αρχής της θέσπισης προϋποθέσεων, που επιβάλλεται από το άρθρο 6 του κανονισμού περί ιδρύσεως του Ταμείου Συνοχής.

2.4. Η Οικονομική και Κοινωνική Επιτροπή εκφράζει την ικανοποίησή της, όπως αναφέρθηκε, διότι το έτος 1995 υπήρξε το πρώτο πλήρες έτος δραστηριοτήτων του Ταμείου Συνοχής καθώς και διότι, όπως είχε συσταθεί με την προηγούμενη γνωμοδότηση, η παρούσα έκθεση αντιστοιχεί, για πρώτη φορά, σε περίοδο ενός ημερολογιακού έτους.

2.5. Η Οικονομική και Κοινωνική Επιτροπή επισημαίνει με ικανοποίηση τις θετικές εξελίξεις που σημειώθηκαν από πλευράς γενικής σταθεροποίησης των νομικών και διοικητικών κανόνων και διαδικασιών που επέφεραν σημαντικές βελτιώσεις, οι οποίες αντικατοπτρίζονται στην ίδια την έκθεση, ιδίως όσον αφορά τη διαχείριση, τη λειτουργία, την αξιολόγηση και την παρακολούθηση των σχεδίων.

2.6. Η Οικονομική και Κοινωνική Επιτροπή εκφράζει την ικανοποίησή της για την αποδοχή ορισμένων συστάσεων που περιέχονταν στην προηγούμενη γνωμοδότηση, μολονότι προτείνει στην Επιτροπή οι συστάσεις που περιέχονται σε γνωμοδοτήσεις της ΟΚΕ να μην αναφέρονται στις μελλοντικές εκθέσεις κατά τρόπο τόσο γενικό όσο στην παρούσα έκθεση.

2.7. Η Οικονομική και Κοινωνική Επιτροπή επισημαίνει με ικανοποίηση, με την επιφύλαξη για ακόμη μεγαλύτερη εμβάθυνση, τον τρόπο με τον οποίο η Επιτροπή και τα κράτη μέλη επέτυχαν, για μια ακόμη φορά, να απορροφήσουν όλες τις χρηματοδοτικές ενισχύσεις που προβλέπονταν από τον κοινοτικό προϋπολογισμό στο επίπεδο των πιστώσεων ανάληψης υποχρεώσεων για το 1995 και, για πρώτη φορά, όλες τις χρηματοδοτικές ενισχύσεις που προβλέπονταν από τον προϋπολογισμό στο επίπεδο των πιστώσεων πληρωμών.

2.8. Επιπλέον, και με την επιφύλαξη των λεπτομερέστερων παρατηρήσεων που διατυπώνονται κατωτέρω, η Οικονομική και Κοινωνική Επιτροπή επισημαίνει τις θετικές εξελίξεις που σημειώθηκαν όσον αφορά την αξιολόγηση σχεδίων, τις δράσεις παρακολούθησης και ελέγχου και το διοργανικό διάλογο, τομέας στον οποίο, ειδικά σε ό,τι αφορά την ενεργό διασύνδεση με τους κοινωνικούς εταίρους, πρέπει να γίνουν ακόμη πολλά βήματα.

2.9. Η ΟΚΕ υπενθυμίζει ακόμη την άποψή της, που έχει εκφράσει και προηγουμένως, περί της χρησιμότητας και της σημασίας του να υπάρχει στην έκθεση οιαδήποτε αναφορά στη συνέχιση της χρησιμοποίησης των πόρων του Ταμείου μετά το 1999, θέμα ιδιαίτερα σημαντικό, εάν ληφθεί υπόψη η ιδιαίτερη προσπάθεια που θα απαιτηθεί από τις χώρες της Συνοχής, όσον αφορά το κατά πόσον πληρούν και τηρούν τα αποκαλούμενα «κριτήρια σύγκλισης», και οι θετικές συνέπειες που μπορεί να έχει για το στόχο αυτό η διατήρηση του Ταμείου Συνοχής.

3. Ειδικές παρατηρήσεις

3.1. Στο σημείο 2 του άρθρου 10 του κανονισμού για την ίδρυση του Ταμείου Συνοχής προβλέπεται ότι «... θα διασφαλίζεται η ενδεδειγμένη ισορροπία μεταξύ των σχεδίων στον τομέα του περιβάλλοντος και των υποδομών των μεταφορών». Από το 1993 η Επιτροπή αποφάσισε να εφαρμόσει ελαστικά κριτήρια στην τήρηση της αρχής που θεσπίσθηκε με τον κανονισμό.

Η ισορροπία μεταξύ των δύο τομέων επιβάρυνσης του Ταμείου Συνοχής έχει καθοριστεί κατά την τελευταία τριετία ως εξής:

3.1.1. Κατανομή ανά τομέα

>ΘΕΣΗ ΠΗΝΑΚΑ>

Με την ακόλουθη κατανομή ανά δικαιούχο κράτος:

>ΘΕΣΗ ΠΗΝΑΚΑ>

Η Οικονομική και Κοινωνική Επιτροπή εκφράζει την ικανοποίησή της διότι ακολουθήθηκε η προηγούμενη σύστασή της σχετικά με το ότι η ενδεδειγμένη ισορροπία που προδιαγράφεται από τον κανονισμό θα πρέπει να λαμβάνει ως περίοδο αναφοράς χρονικό διάστημα μεγαλύτερο του ημερολογιακού έτους. Και με αυτήν ακριβώς την προϋπόθεση θα πρέπει να νοηθεί το κριτήριο της ελαστικότητας που υιοθέτησε η Επιτροπή.

Πράγματι, η Επιτροπή αποδέχθηκε την ερμηνεία αυτή, καθιστώντας το ζήτημα σαφές στις 2 Νοεμβρίου 1995 (Συνοχή και Περιβάλλον COM(95) 509).

Η Οικονομική και Κοινωνική Επιτροπή συνιστά, εν τω μεταξύ, για μια ακόμη φορά μεγαλύτερη ισορροπία μεταξύ των δύο τομέων δεδομένου ότι, καίτοι όσον αφορά τις συγκεντρωτικές τιμές (93-95) η εξέλιξη ήταν θετική, όσον αφορά την εξέλιξη που σημειώθηκε από το έτος 1994 έως το έτος 1995 σημειώνεται ελαφρά κάμψη.

Η Οικονομική και Κοινωνική Επιτροπή συνιστά ακόμη καλύτερη κατανομή του κανόνα 50 %-50 % μεταξύ των διαφόρων κρατών μελών.

3.1.2. Κατανομή ανά κράτος

Η Οικονομική και Κοινωνική Επιτροπή εκφράζει, για μια ακόμη φορά την ικανοποίησή της για το γεγονός ότι οι πιστώσεις ανάληψης υποχρεώσεων του προϋπολογισμού εξακολουθούν να προσεγγίζουν κατά πολύ το μέσο όρο του διαστήματος της ενδεικτικής κατανομής για κάθε κράτος μέλος:

>ΘΕΣΗ ΠΗΝΑΚΑ>

δεν μπορεί, εντούτοις, να μην επιστήσει την προσοχή της Επιτροπής στο γεγονός ότι δεν συμβαίνει το ίδιο σε ό,τι αφορά τις πιστώσεις πληρωμών, πράγμα που μολονότι είναι κατανοητό προς το παρόν, δεν πρέπει στο μέλλον να διαφύγει της προσοχής της Επιτροπής και των κρατών μελών:

>ΘΕΣΗ ΠΗΝΑΚΑ>

3.2. Κατανομή στον τομέα των μεταφορών

Όσον αφορά την κατανομή στον τομέα των μεταφορών, η Οικονομική και Κοινωνική Επιτροπή συνιστά, όπως και στην προηγούμενη γνωμοδότηση, καλύτερη ισορροπία μεταξύ των διαφόρων μέσων μεταφοράς, με προτεραιότητα σε εκείνα που προστατεύουν περισσότερο το περιβάλλον.

Πράγματι, και αντίθετα με τα αναφερόμενα στην εισαγωγή της έκθεσης, δεν παρατηρείται βελτίωση προς την κατεύθυνση αυτή, ενώ εξακολουθεί να δίνεται υπερβολική έμφαση στον τομέα των οδικών μεταφορών σε σχέση με τους άλλους τρόπους μεταφοράς και, ειδικά, τις σιδηροδρομικές μεταφορές.

Για τούτο, η ΟΚΕ εφιστά και πάλι την προσοχή της Επιτροπής στην καλύτερη κατανομή των επενδύσεων στο επίπεδο αυτό, δίνοντας, όπως αναφέρθηκε, προτεραιότητα στους τομείς που προστατεύουν περισσότερο το περιβάλλον, συμβάλλουν στην οικονομική ανάπτυξη και στην εφαρμογή μιας περισσότερο αρμονικής χωροταξίας, όπως είναι οι τομείς των συνδυασμένων και με πολλά μέσα μεταφορών 7 επ'αυτού προτείνει στην Επιτροπή να μελετήσει τη θέσπιση διαφοροποιημένων ποσοστών κοινοτικής ενίσχυσης, σύμφωνα με το βαθμό στον οποίο εξετάζονται με το σχέδιο οι ανωτέρω παράμετροι.

>ΘΕΣΗ ΠΗΝΑΚΑ>

Επίσης, όσον αφορά τον τομέα των μεταφορών και, ειδικότερα, την αξιολόγηση των συνεπειών των δαπανηθέντων πόρων στα διάφορα μέσα μεταφοράς, η ΟΚΕ προτείνει η Επιτροπή να μελετήσει, από κοινού με τα κράτη μέλη, την υιοθέτηση μιας κοινής μεθοδολογίας αξιολόγησης για την εκτίμηση του ποσοστού αποδοτικότητας που θα εφαρμόζεται σε όλα τα προτεινόμενα σχέδια.

3.3. Κατανομή στον τομέα του περιβάλλοντος

Όσον αφορά την κατανομή στον τομέα του περιβάλλοντος, με την παρούσα έκθεση δεν παρέχονται, με εξαίρεση την Ισπανία, πληροφορίες σχετικά με την κατανομή των επενδύσεων στον τομέα του περιβάλλοντος, και, συνεπώς, προτείνεται στην Επιτροπή να διευρύνει την πληροφόρηση και στις υπόλοιπες χώρες, κατά τις μελλοντικές εκθέσεις.

Τα στοιχεία που παρουσιάζονται αιτιολογούν, εντούτοις, την επανάληψη της σύστασης προς την Επιτροπή και τα κράτη μέλη προκειμένου να δοθεί μεγαλύτερη προσοχή στις επενδύσεις στον τομέα της προστασίας του περιβάλλοντος, για τον οποίο τα ποσά που διατίθενται είναι ακόμη μικρά, ώστε να αντιμετωπισθούν οι σοβαροί κίνδυνοι αφερήμωσης που υφίστανται ακόμη σε μερικά κράτη μέλη.

4. Άλλες παρατηρήσεις

4.1. Ακόμη, όσον αφορά την κατανομή των επενδύσεων, η ΟΚΕ συνιστά στην Επιτροπή να ευαισθητοποιήσει τα κράτη μέλη ώστε να κατανέμουν καλύτερα τα κονδύλια στις περιφέρειες, δίνοντας ιδιαίτερη προσοχή, σύμφωνα και με την προηγούμενη γνωμοδότηση, στις άκρως απομακρυσμένες περιοχές.

4.2. Η ΟΚΕ εκφράζει στην Επιτροπή την ικανοποίησή της για τις θετικές εξελίξεις που σημειώθηκαν στην παρουσίαση της παρούσας έκθεσης και, εν γένει, στην εμφανή προσπάθεια που κατεβλήθη για να παρέχει η έκθεση καλύτερη και λεπτομερέστερη πληροφόρηση.

Στην κατεύθυνση αυτή, επισημαίνεται η βελτίωση των στοιχείων που παρέχονται όσον αφορά τα σχέδια που χρηματοδοτήθηκαν και τα κριτήρια που ακολούθησαν τα κράτη μέλη για την αξιολόγησή τους, καθώς επίσης, όπως είχε συστήσει και η ΟΚΕ, η παράθεση χαρτών σε παραρτήματα οι οποίοι επιτρέπουν να σχηματισθεί, στον τομέα των διευρωπαϊκών δικτύων, μία συνολική εικόνα του κατά πόσον ανταποκρίνονται οι πιστώσεις που εγκρίθηκαν στις προτεραιότητες που είχαν τεθεί.

4.3. Εντούτοις, δεν είναι δυνατόν να μην συστήσει καλύτερη επεξεργασία των πληροφοριών που περιέχονται στην έκθεση, και αντικατάσταση ορισμένων πτυχών ελάσσονος ενδιαφέροντος, δεδομένης της φύσης και του βαθμού των λεπτομερειών τους, από τις συστάσεις που περιέχονται στην παρούσα γνωμοδότηση και, γενικά, από αυτό που θα μπορούσε να ονομασθεί μητρώο της αποτελεσματικότητας του συνόλου των πόρων που δαπανήθηκαν κατά την εν λόγω περίοδο.

4.4. Η ΟΚΕ αναγνωρίζει επίσης τις θετικές εξελίξεις που σημειώθηκαν στη σύνδεση των επενδύσεων με τους εθνικούς και κοινοτικούς στόχους. Εντούτοις, η ΟΚΕ φρονεί ότι πέραν των ανησυχιών που δηλώνονται σαφώς στην έκθεση για τη διπλή χρηματοδότηση, θα πρέπει, σε μελλοντικές εκθέσεις, να διασαφηνισθεί η συμβολή του Ταμείου Συνοχής στην επίτευξη των αναφερθέντων εθνικών και κοινοτικών στόχων.

4.5. Η ΟΚΕ εκφράζει στην Επιτροπή, σύμφωνα και με την προηγούμενη γνωμοδότηση, τη συμφωνία της για τις προσπάθειες και τις δράσεις που αναλήφθηκαν στο πλαίσιο των «Παρεμβάσεων για μελέτες και τεχνικά μέτρα στήριξης - Τεχνική Βοήθεια», μολονότι φρονεί ότι, παρά την πρόοδο που σημειώθηκε, εξακολουθεί να χρήζει ιδιαίτερης προσοχής η ελλιπής χρησιμοποίηση των κονδυλίων στον τομέα αυτόν.

4.6. Η ΟΚΕ καταγράφει ως θετική την πρωτοβουλία που ανέλαβε η Επιτροπή από κοινού με την London School of Economics και ελπίζει ότι τα αποτελέσματα της μελέτης αυτής, παρά την καθυστέρηση που σημειώθηκε στην παρουσίασή της, θα ανταποκριθούν στις προσδοκίες που εκφράζονται στην έκθεση. Συνιστά, εντούτοις, στην Επιτροπή να μην περιορίζεται, στο μέλλον, στη μνεία μελετών που διεξάγονται, αλλά να παρουσιάζει προηγουμένως, έστω και συνοπτικά, τα κυριότερα συμπεράσματά τους.

4.7. Η ΟΚΕ εκφράζει, για μια ακόμη φορά, την ικανοποίησή της για τη συμμετοχή της ΕΤΕ στη χρηματοδότηση, αξιολόγηση και παρακολούθηση σχεδίων του Ταμείου Συνοχής, μολονότι πρέπει, για μια ακόμη φορά, να συστήσει να παρέχονται περισσότερα στοιχεία σχετικά με την παρέμβαση της ΕΤΕ και τα σχέδια στα οποία συμμετέχει.

4.8. Η ΟΚΕ καταγράφει επίσης ως θετική την συμπερίληψη στην παρούσα έκθεση των συνεπειών στη δημιουργία θέσεων απασχόλησης λόγω όλων των επενδύσεων που πραγματοποιήθηκαν κατά την εν λόγω περίοδο, και παροτρύνει την Επιτροπή να συνεχίσει την παροχή αυτού του είδους των πληροφοριών, οι οποίες αποδίδουν καλύτερα τον αντίκτυπο και την αποτελεσματικότητα των δαπανηθέντων κονδυλίων και τη συμβολή τους στην πραγματική συνοχή των δικαιούχων χωρών με τις άλλες χώρες της ΕΕ.

4.9. Και πάλι σύμφωνα με την προηγούμενη γνωμοδότηση, η ΟΚΕ τονίζει στην Επιτροπή ότι στις μελλοντικές εκθέσεις θα πρέπει να παρέχονται γενικές πληροφορίες για το ποσοστό των σχεδίων που εγκρίθηκαν σε σχέση με το σύνολο των σχεδίων, καθώς επίσης και να παρουσιάζονται καλύτερα οι κυριότερες αιτίες απόρριψης σχεδίων.

4.10. Η ΟΚΕ εκφράζει την ικανοποίησή της για τις πληροφορίες σχετικά με την πρόοδο που έχει επιτευχθεί στα 4 κράτη μέλη στο πλαίσιο των προγραμμάτων σύγκλισης. Εντούτοις, η Έκθεση δεν παρέχει επαρκώς πληροφορίες σχετικά με το περιεχόμενο και τα αποτελέσματα των συστάσεων του Συμβουλίου προς τα τρία κράτη μέλη με υπερβολικά μεγάλα δημοσιονομικά ελλείμματα και δεν περιέχει καμία αναφορά στη συνακόλουθη δράση που πρέπει να αναλάβει η Επιτροπή δυνάμει του άρθρου 6. Η ΟΚΕ θεωρεί ότι η διαφανής εκτέλεση του ρόλου αυτού αποτελεί θεμελιώδη εγγύηση και καλεί την Επιτροπή να παράσχει πλήρεις εξηγήσεις όσον αφορά τη δράση που ολοκληρώθηκε δυνάμει του άρθρου 6 στην Έκθεσή της για το 1996.

4.11. Η ΟΚΕ αναγνωρίζει το έργο της Επιτροπής όσον αφορά την αύξηση του αριθμού των αποστολών ελέγχου, μολονότι αυτές είναι ακόμη ανεπαρκείς για την αντιμετώπιση του μεγάλου αριθμού των σχεδίων και παρότι τα πορίσματά τους πρέπει να αναπτύσσονται λεπτομερέστερα στις μελλοντικές εκθέσεις, ιδίως όσον αφορά τα συστήματα διαχείρισης και ελέγχου που έχουν εγκατασταθεί στα κράτη μέλη, όπως αναφέρει και η ΟΚΕ στην προηγούμενη γνωμοδότηση.

4.12. Η ΟΚΕ αναγνωρίζει επίσης τα θετικά βήματα όσον αφορά τις συνεδριάσεις παρακολούθησης και παροτρύνει την Επιτροπή να συνεχίσει να διασφαλίζει την αποτελεσματικότητά τους.

4.13. Η ΟΚΕ τονίζει, για μια ακόμη φορά, την ανάγκη για μεγαλύτερη συμμετοχή των κοινωνικών εταίρων στον καθορισμό των προτεραιοτήτων, καθώς και στην εκτέλεση και την παρακολούθηση των χρηματοδοτούμενων σχεδίων.

Προς τούτο, και ενόψει των ανεπαρκών αποτελεσμάτων που επιτεύχθηκαν, η ΟΚΕ προτείνει εκ νέου στην Επιτροπή τη θέσπιση, κατ'αναλογία, των διατάξεων που περιλαμβάνονται στο άρθρο 4 του κανονισμού-πλαίσιο σχετικά με τα διαρθρωτικά ταμεία.

Η ΟΚΕ επιμένει επίσης ώστε η Επιτροπή να παροτρύνει τα κράτη μέλη να ζητούν τη γνώμη των αντίστοιχων οικονομικών και κοινωνικών εταίρων για την εκ των προτέρω θέσπιση των εθνικών προτεραιοτήτων στο πλαίσιο του Ταμείου Συνοχής.

4.14. Η ΟΚΕ οφείλει να δηλώσει στην Επιτροπή ότι συμφωνεί με τη ρητά εκφρασμένη στην έκθεση πρόθεση, όπως το είχε συστήσει, να δοθούν κίνητρα για τη συνένωση μικρών σχεδίων τα οποία υποβάλλονται συχνά στον τομέα του περιβάλλοντος.

4.15. Η ΟΚΕ επισημαίνει την απουσία καταχρήσεων την οποία διαπίστωσε η Επιτροπή όσον αφορά τη χρηματοδότηση των σχεδίων. Επιμένει, εντούτοις, και πάλι ώστε, στις μελλοντικές εκθέσεις, να δίνεται η ενδεδειγμένη δημοσιότητα σε ό,τι αφορά τις ενδεχόμενες ατασθαλίες ή παραλείψεις στη διαχείριση των κεφαλαίων.

4.16. Η ΟΚΕ εκφράζει στην Επιτροπή την ικανοποίησή της για την αύξηση, σύμφωνα με παλαιότερη σύσταση, των δράσεων ενημέρωσης και δημοσιότητας.

4.17. Η ΟΚΕ εφιστά, για μια ακόμη φορά, την προσοχή της Επιτροπής στην ανάγκη να περιλαμβάνονται, σε μελλοντικές εκθέσεις, λεπτομερέστερες πληροφορίες σχετικά με τη σύνδεση του Ταμείου Συνοχής με τα άλλα κοινοτικά μέσα και προγράμματα, καθώς και με τις συνέπειες και το μέγεθος των χρηματοδοτήσεων που έγιναν, προκειμένου να μπορέσει να αξιολογηθεί η σημασία της συνέχισης της ισχύος του Ταμείου μετά το 1999.

Βρυξέλλες, 19 Μαρτίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS